b'\n_START_ARTICLE_\nObjekto vaidmen\xc5\xb3 modeliavimas\n_START_PARAGRAPH_\nObjekto vaidmen\xc5\xb3 modeliavimas (angl. Object Role Modeling, ORM) - tai semantinis duomen\xc5\xb3 modeliavimo b\xc5\xabdas, modeliuojam\xc4\x85 srit\xc4\xaf i\xc5\xa1rei\xc5\xa1kiantis per objektus ir j\xc5\xb3 atliekamus vaidmenis (s\xc4\x85sajas tarp objekt\xc5\xb3). ORM supaprastina duomen\xc5\xb3 modeli\xc5\xb3 projektavimo proces\xc4\x85 naudojant nat\xc5\xabralios kalbos elementus. Be to, lengvai suprantamos diagramos gali b\xc5\xabti i\xc5\xa1 karto patikrinamos pavyzd\xc5\xbeiais, o duomen\xc5\xb3 modeliai transformuojami \xc4\xaf reliacinius duomen\xc5\xb3 modelius (ar kitos kalbos duomen\xc5\xb3 modelius). Turtinga grafin\xc4\x97 notacija, kaip ir gausyb\xc4\x97 ribojim\xc5\xb3, suteikia galimyb\xc4\x99 ai\xc5\xa1kiai bei tiksliai i\xc5\xa1reik\xc5\xa1ti verslo taisykles._NEWLINE_ORM i\xc5\xa1sivyst\xc4\x97 i\xc5\xa1 nat\xc5\xabralios kalbos informacijos analiz\xc4\x97s metodo - NIAM (angl. Natural language Information Analysis Method) ir binarini\xc5\xb3 s\xc4\x85ry\xc5\xa1i\xc5\xb3 modeliavimo (angl. Binary Relationship Modeling), kurie buvo sukurti XX a. VIII de\xc5\xa1imtme\xc4\x8dio viduryje._NEWLINE_Pagrindinis ORM vystytojas ir pl\xc4\x97totojas - Dr. Terry Halpin . Jis ir pateik\xc4\x97 pirm\xc4\x85j\xc4\x85 ORM formalizacij\xc4\x85 .\n_START_SECTION_\nFaktai\n_START_PARAGRAPH_\nFaktas yra teiginys arba tvirtinimas apie tam tikr\xc4\x85 taikomosios srities informacijos dal\xc4\xaf. ORM modeliavimo po\xc5\xbei\xc5\xabriu, fakt\xc5\xb3 nustatymas yra taikomosios srities pa\xc5\xbeinimo proceso dalis. Tod\xc4\x97l, kiekvienas faktas tur\xc4\x97t\xc5\xb3 b\xc5\xabti tikrovinis bei atpa\xc5\xbe\xc4\xafstamas bet kam, susijusiam su taikom\xc4\x85j\xc4\x85 sritimi._NEWLINE_Pats papras\xc4\x8diausias fakto pavyzdys gal\xc4\x97t\xc5\xb3 b\xc5\xabti elementarus faktas (vientisas, nedalomas): \xe2\x80\x9e\xc5\xbdmogus r\xc5\xabko\xe2\x80\x9c_NEWLINE_Pav. 1 Elementarus ORM faktas_NEWLINE_Faktas apima \xc4\xafvairov\xc4\x99 komponent\xc5\xb3, kurie padeda tiek i\xc5\xa1reik\xc5\xa1ti fakt\xc4\x85 \xc5\xbeod\xc5\xbeiais, tiek suteikti jam i\xc5\xa1rai\xc5\xa1kingumo. Paprastai, faktas susideda i\xc5\xa1 objekt\xc5\xb3 ir j\xc5\xb3 atliekam\xc5\xb3 vaidmen\xc5\xb3. Did\xc5\xbeiausia fakt\xc5\xb3 dalis susideda i\xc5\xa1 dviej\xc5\xb3 vaidmen\xc5\xb3. Fakto vaidmenys sudaro fakto predikat\xc4\x85. Ai\xc5\xa1kumo d\xc4\x97lei, panagrin\xc4\x97kime pavyzd\xc4\xaf:_NEWLINE_Studentas, kurio studento kodas yra \xe2\x80\x9e25615720\xe2\x80\x9c, studijuoja studij\xc5\xb3 program\xc4\x85, kurios kodas \xe2\x80\x9e612209P109\xe2\x80\x9c_NEWLINE_Pav. 2 ORM fakto strukt\xc5\xabra\n_START_SECTION_\nPredikatai\n_START_PARAGRAPH_\nFakt\xc4\x85 apibr\xc4\x97\xc5\xbeia predikatas. Predikatas yra veiksma\xc5\xbeodis ar \xc5\xbeod\xc5\xbei\xc5\xb3 junginys su veiksma\xc5\xbeod\xc5\xbeiu, kuris objekto tipus sujungia \xc4\xaf fakt\xc4\x85, bei parodo objekt\xc5\xb3 semantin\xc4\xaf kontekst\xc4\x85, t. y. s\xc4\x85ry\xc5\xa1\xc4\xaf tarp objekt\xc5\xb3. Predikatas susideda i\xc5\xa1 vieno ar daugiau vaidmen\xc5\xb3. Vaidmenys vaizduojami langeliais, t. y. vien\xc4\x85 vaidmen\xc4\xaf atitinka vienas langelis. Vaidmen\xc5\xb3 skai\xc4\x8dius predikatuose yra vadinamas predikato dimensija. Nors teori\xc5\xa1kai predikatas gali b\xc5\xabti sudarytas i\xc5\xa1 bet kiek (bet ne ma\xc5\xbeiau nei vieno) vaidmens, ta\xc4\x8diau paprastai predikato dimensija nevir\xc5\xa1ija dviej\xc5\xb3 vaidmen\xc5\xb3.\n_START_SECTION_\nObjekt\xc5\xb3 tipai\n_START_PARAGRAPH_\nObjekto tipas nurodo tam tikr\xc4\x85 duomen\xc5\xb3 aib\xc4\x99 (srit\xc4\xaf). ORM po\xc5\xbei\xc5\xabriu taikomoji sritis dalinama \xc4\xaf prasmines objekt\xc5\xb3 aibes, kurios siejamos faktais. Konkre\xc4\x8diu atveju (Pav. 2), objekto tipas \xe2\x80\x9eStudentas\xe2\x80\x9c nagrin\xc4\x97jam\xc4\x85 srit\xc4\xaf padalina \xc4\xaf tai kas yra studentai ir kas n\xc4\x97ra. Paprastai bet kuris taikomosios srities dalykas (arba daiktavardis) yra modeliuojami kaip objekto tipai. Objekto tipas gali b\xc5\xabti esyb\xc4\x97 arba reik\xc5\xa1m\xc4\x97._NEWLINE_Pav. 3 ORM objekto tipai_NEWLINE_Esyb\xc4\x97 \xe2\x80\x93 tai bet koks atvaizduojamos aplinkos dalykas, kuris yra identifikuojamas unikalumo nuoroda. Unikalumo nuoroda (angl. Reference mode) \xe2\x80\x93 tai esyb\xc4\x97s s\xc4\x85ry\xc5\xa1is su reik\xc5\xa1me, kuri skirta identifikuoti konkret\xc5\xb3 objekt\xc4\x85. Kitaip tariant, tai esyb\xc4\x97s egzempliori\xc5\xb3 unikalum\xc4\x85 pa\xc5\xbeyminti reik\xc5\xa1m\xc4\x97. Reik\xc5\xa1m\xc4\x97 tai yra objekto tipas, kurio egzemplioriumi gali b\xc5\xabti tik reik\xc5\xa1m\xc4\x97 i\xc5\xa1reik\xc5\xa1ta tam tikru duomen\xc5\xb3 tipu.\n_START_SECTION_\nORM ribojimai\n_START_PARAGRAPH_\nKaip jau min\xc4\x97ta, ORM i\xc5\xa1 kit\xc5\xb3 modeliavimo b\xc5\xabd\xc5\xb3 i\xc5\xa1siskiria tuom, kad pasi\xc5\xablo daugyb\xc4\x99 \xc4\xafvairi\xc5\xb3 duomen\xc5\xb3 ribojim\xc5\xb3, bei galimyb\xc4\x99 ribojimus kombinuoti kartu, i\xc5\xa1gaunant naujus.\n_START_SECTION_\nVidiniai unikalumo ribojimai\n_START_PARAGRAPH_\nKiekvienas faktas privalo tur\xc4\x97ti nors vien\xc4\x85 vidin\xc4\xaf unikalumo ribojim\xc4\x85. Vidinis unikalumo ribojimas turi apimti bent jau du vaidmenis trinariui fakto tipui ir bent jau tris vaidmenis fakto tipui susidedan\xc4\x8diam i\xc5\xa1 keturi\xc5\xb3 vaidmen\xc5\xb3._NEWLINE_Kiekvienas predikatas, i\xc5\xa1skyrus vienanar\xc4\xaf, turi tur\xc4\x97ti bent jau vien\xc4\x85 ai\xc5\xa1k\xc5\xb3 vidin\xc4\xaf unikalumo ribojim\xc4\x85. Nepritaikius daugianariams (nari\xc5\xb3 skai\xc4\x8dius daugiau arba lygus 2), n\xc4\x97ra nusakomas esyb\xc4\x97s egzempliori\xc5\xb3 skai\xc4\x8dius s\xc4\x85ry\xc5\xa1yje.\n_START_SECTION_\nPrivalomo vaidmens ribojimai\n_START_PARAGRAPH_\nPrivalomo vaidmens ribojimas nusako, kad esyb\xc4\x97 privalo atlikti pa\xc5\xbeymim\xc4\x85 vaidmen\xc4\xaf. Privalom\xc4\x85 vaidmen\xc4\xaf gali atlikti kai kurie esyb\xc4\x97s, priklausomai nuo modeliuotojo pasirinkimo, ta\xc4\x8diau nei vienas reik\xc5\xa1m\xc4\x97s objekto tipas negali atlikti privalom\xc4\x85 vaidmen\xc4\xaf._NEWLINE_Pav. 5 Privalomo vaidmens ribojimas\n_START_SECTION_\nI\xc5\xa1oriniai unikalumo ribojimai\n_START_PARAGRAPH_\nI\xc5\xa1oriniai unikalumo ribojimai i\xc5\xa1rei\xc5\xa1kia objekto tip\xc4\x85, kuris unikaliai identifikuojamas dvejais vaidmenimis._NEWLINE_Pav. 6 I\xc5\xa1orinis unikalumo ribojimas_NEWLINE_Taikant i\xc5\xa1orin\xc4\xaf unikalumo ribojim\xc4\x85 yra svarbu nustatyti taikytinus vaidmenis. Da\xc5\xbeniausiai pasitaikanti i\xc5\xa1orinio unikalumo taikymo klaida yra netinkam\xc5\xb3 vaidmen\xc5\xb3 parinkimas.\n_START_SECTION_\nSud\xc4\x97tiniai objekt\xc5\xb3 tipai (pirmini\xc5\xb3 s\xc4\x85ry\xc5\xa1i\xc5\xb3 ribojimai)\n_START_PARAGRAPH_\nPirminiai s\xc4\x85ry\xc5\xa1i\xc5\xb3 ribojimai nusako kuris vaidmuo pirmiausiai identifikuoja sud\xc4\x97tin\xc4\xaf objekto tip\xc4\x85. Pirminis s\xc4\x85ry\xc5\xa1io ribojimas i\xc5\xa1rei\xc5\xa1kia i\xc5\xa1orinio unikalumo ribojimo buvim\xc4\x85, tod\xc4\x97l diagramose paprastai jie kartu tiems patiems vaidmenims netaikomi. Pirminis s\xc4\x85ry\xc5\xa1io ribojimas parodo, jog sud\xc4\x97tinis objekto tipas pirmiausia identifikuojamas ribojamais vaidmenimis._NEWLINE_Pav. 7 Pirminio s\xc4\x85ry\xc5\xa1io ribojimas\n_START_SECTION_\nIndeks\xc5\xb3 ribojimai\n_START_PARAGRAPH_\nIndekso ribojimas nedraud\xc5\xbeia vaidmen\xc5\xb3, kuriems jis yra taikomas, egzempliori\xc5\xb3. Indeksai taikomi numanant galimus duomen\xc5\xb3 paie\xc5\xa1kos atvejus, siekiant paspartinti duomen\xc5\xb3 paie\xc5\xa1kas._NEWLINE_Pav. 8 Indeks\xc5\xb3 ribojimai\n_START_SECTION_\nDisjunktyv\xc5\xabs privalomo vaidmens ribojimai\n_START_PARAGRAPH_\nDisjunktyvus privalomo vaidmens ribojimas i\xc5\xa1siskiria nuo paprasto privalomo vaidmens ribojimo tuo, kad yra taikomas dvejiems ar daugiau vaidmenims, atliekamiems tuo pa\xc4\x8diu objekto tipu. Disjunktyvus privalomo vaidmens ribojimas nusako tai, jog kiekvienas objekto tipo populiacijos egzempliorius turi pasirodyti bent jau viename i\xc5\xa1 ribojam\xc5\xb3 vaidmen\xc5\xb3._NEWLINE_Pav. 9 Disjunktyvus privalomo vaidmens ribojimas\n_START_SECTION_\nI\xc5\xa1skyrimo ribojimai\n_START_PARAGRAPH_\nI\xc5\xa1skyrimo ribojimas nusako, jog objekto tipas gali atlikti tik vien\xc4\x85 vaidmen\xc4\xaf i\xc5\xa1 dviej\xc5\xb3 ar daugiau vaidmen\xc5\xb3 susidedan\xc4\x8dios grup\xc4\x97s, kuriai yra taikomas ribojimas. Kiekvienas objekto tipo populiacijos egzempliorius gali atlikti tiktai vien\xc4\x85 i\xc5\xa1 ribojam\xc5\xb3 vaidmen\xc5\xb3, ta\xc4\x8diau gali neatlikti ir nei vienos. \xc5\xbdinoma, jei tai nenumatyta kit\xc5\xb3 ribojim\xc5\xb3._NEWLINE_Pav. 10 I\xc5\xa1skyrimo ribojimas\n_START_SECTION_\n\xc5\xbdiediniai ribojimai\n_START_PARAGRAPH_\n\xc5\xbdiedinis ribojimas taikomas to paties objekto tipo vaidmen\xc5\xb3 porai fakte. Da\xc5\xbeniausiai naudojami binariniuose fakto tipuose, ta\xc4\x8diau gali b\xc5\xabti taikomi ir auk\xc5\xa1tesn\xc4\x97s eil\xc4\x97s (trinariuose, keturi\xc5\xb3 ar daugiau nari\xc5\xb3) fakto tipuose, kuriuose tas pats objekto tipas atlieka du vaidmenis. I\xc5\xa1skiriami \xc5\xa1e\xc5\xa1i pagrindiniai \xc5\xbeiediniai ribojimai: simetrinis (sym), nesimetrinis (ans) asmiterinis (as), neciklinis (ac), nerefleksyvus (ir), netranzityvus (it.). Gali b\xc5\xabti taikomi keli \xc5\xbeiediniai ribojimai vienai vaidmen\xc5\xb3 porai. \xc5\xbdiedini\xc5\xb3 ribojim\xc5\xb3 s\xc4\x85saja pateikiama T. Halpin \xc2\xb9 , i\xc5\xa1rei\xc5\xa1kiama:_NEWLINE_Pav. 11 \xc5\xbdiedini\xc5\xb3 ribojim\xc5\xb3 s\xc4\x85sajos\n_START_SECTION_\nSimetrinis ribojimas\n_START_PARAGRAPH_\nApribojimas \xe2\x80\x9eSimetrinis\xe2\x80\x9c (angl. Symmetric, SYM) reikalauja, kad to paties objekto prie\xc5\xa1ingas vaidmuo taip pat b\xc5\xabt\xc5\xb3 teisingas. Jeigu egzistuoja egzemplioriaus A ry\xc5\xa1ys su B, tuomet egzistuoja ir egzemplioriaus B ry\xc5\xa1ys su A._NEWLINE_Pav. 12 Simetrinis ribojimas_NEWLINE_Pavyzd\xc5\xbeiui, jei asmuo A yra asmens B brolis, tuomet asmuo B taip pat yra asmens A brolis (jeigu Jonas yra Tomo brolis (Jonas, Tomas), tuomet Tomas taip yra Jono brolis (Tomas, Jonas))._NEWLINE_Pav. 13 Simetrinio ribojimo pavyzdys\n_START_SECTION_\nAsimetrinis ribojimas\n_START_PARAGRAPH_\nApribojimas \xe2\x80\x9eAsimetrinis\xe2\x80\x9c (angl. Asymmetric, AS) apriboja prie\xc5\xa1ingo vaidmens egzistavim\xc4\x85 tarp dviej\xc5\xb3 skirting\xc5\xb3 objekto tipo egzempliori\xc5\xb3. Asimetrinis ribojimas nusako, jog esant duomen\xc5\xb3 kombinacijai (A,B) negalima duomen\xc5\xb3 kombinacija (B,A), t. y. jei esyb\xc4\x97s egzempliorius A turi ry\xc5\xa1\xc4\xaf su tos pa\xc4\x8dios esyb\xc4\x97s egzemplioriumi B, egzempliorius B negali tur\xc4\x97ti ry\xc5\xa1io su tokia pat role su tuo pa\xc4\x8diu esyb\xc4\x97s A egzemplioriumi (jei A yra t\xc4\x97vas, o B s\xc5\xabnus, tai A negali b\xc5\xabti B s\xc5\xabnus)._NEWLINE_Pav. 14 Asimetrinis ribojimas_NEWLINE_Pavyzd\xc5\xbeiui, jei Tomas yra vyresnis Jono brolis (Tomas, Jonas), tuomet Jonas negali b\xc5\xabti vyresnis Tomo brolis (Jonas, Tomas)._NEWLINE_Pav. 15 Asimetrinio ribojimo pavyzdys_NEWLINE_Asimetrinis ribojimas nusako nerefleksyvaus ribojimo egzistavim\xc4\x85.\n_START_SECTION_\nNesimetrinis ribojimas\n_START_PARAGRAPH_\nApribojimas \xe2\x80\x9eNesimetrinis\xe2\x80\x9c (angl. Antisymmetric, ANS) kaip ir \xe2\x80\x9eAsimetrinis\xe2\x80\x9c apribojimas neleid\xc5\xbeia egzistuoti prie\xc5\xa1ingai rolei tarp skirting\xc5\xb3 esyb\xc4\x97s egzempliori\xc5\xb3, ta\xc4\x8diau prie\xc5\xa1ingai negu \xe2\x80\x9eNerefleksyvus\xe2\x80\x9c apribojimas leid\xc5\xbeia, kad ta pati esyb\xc4\x97 dalyvaut\xc5\xb3 abiejose ry\xc5\xa1io vaidmenyse. \xc5\xa0is apribojimas leid\xc5\xbeia esyb\xc4\x97s egzemplioriui A tur\xc4\x97ti ry\xc5\xa1\xc4\xaf su tos pa\xc4\x8dios esyb\xc4\x97s A egzemplioriumi ir leid\xc5\xbeia egzemplioriui A tur\xc4\x97ti ry\xc5\xa1\xc4\xaf su egzemplioriumi B, ta\xc4\x8diau draud\xc5\xbeia egzemplioriui B tur\xc4\x97ti ry\xc5\xa1\xc4\xaf su egzemplioriumi A._NEWLINE_Pav. 16 Nesimetrinis ribojimas_NEWLINE_Pavyzd\xc5\xbeiui, asmuo yra vyresnis ar tokio pat am\xc5\xbeiaus kaip ir kitas asmuo._NEWLINE_Pav. 17 Nesimetrinio ribojimo pavyzdys\n_START_SECTION_\nNeciklinis ribojimas\n_START_PARAGRAPH_\nApribojimas \xe2\x80\x9eNeciklinis\xe2\x80\x9c (angl. Acyclic, AC) nurodo, kad negali egzistuoti cikl\xc5\xb3 s\xc4\x85ry\xc5\xa1yje. Pavyzd\xc5\xbeiui, jei yra duomen\xc5\xb3 kombinacija (A,B) ir (B,C), tuomet negalima duomen\xc5\xb3 kombinacija (C,A), t. y. jeigu esyb\xc4\x97s egzempliorius A turi ry\xc5\xa1\xc4\xaf su tos pa\xc4\x8dios esyb\xc4\x97s B egzemplioriumi ir egzempliorius B turi ry\xc5\xa1\xc4\xaf su tos pa\xc4\x8dios esyb\xc4\x97s C egzemplioriumi, egzemplioriaus C ry\xc5\xa1ys su A egzemplioriumi yra negalimas._NEWLINE_Pav. 18 Neciklinis ribojimas_NEWLINE_Pavyzd\xc5\xbeiui, asmuo A yra vyresnis u\xc5\xbe asmen\xc4\xaf B, o asmuo B vyresnis u\xc5\xbe asmen\xc4\xaf C, tuomet asmuo C negali b\xc5\xabti vyresnis u\xc5\xbe asmen\xc4\xaf A._NEWLINE_Pav. 19 Neciklinio ribojimo pavyzdys_NEWLINE_Neciklinis ribojimas nusako egzistavim\xc4\x85 asimetrinio ir nerefleksyvaus ribojimo.\n_START_SECTION_\nNerefleksyvus ribojimas\n_START_PARAGRAPH_\nApribojimas \xe2\x80\x9eNerefleksyvus\xe2\x80\x9c (angl. Irreflexive, IR) reikalauja, kad tas pats objekto tipas nedalyvaut\xc5\xb3 abiejuose ry\xc5\xa1io vaidmenyse tuo pa\xc4\x8diu metu. Nerefleksyvus apribojimas nusako, jog vieno vaidmens egzempliorius negali b\xc5\xabti kito vaidmens egzempliorius vienu metu (A,A), t. y. esyb\xc4\x97s egzempliorius A negali tur\xc4\x97ti ry\xc5\xa1io pats su savimi._NEWLINE_Pav. 20 Nerefleksyvus ribojimas_NEWLINE_Pavyzd\xc5\xbeiui, asmuo negali b\xc5\xabti pats savo t\xc4\x97vas._NEWLINE_Pav. 21 Nerefleksyvaus ribojimo pavyzdys\n_START_SECTION_\nNetranzityvus ribojimas\n_START_PARAGRAPH_\nApribojimas \xe2\x80\x9eNetranzityvus\xe2\x80\x9d (angl. Intransitive, IT) nusako, kad esant duomen\xc5\xb3 kombinacijai (A,B) ir (B,C), negalima duomen\xc5\xb3 kombinacija (A,C), t. y. jeigu esyb\xc4\x97s egzempliorius A turi ry\xc5\xa1\xc4\xaf su tos pa\xc4\x8dios esyb\xc4\x97s B egzemplioriumi ir egzempliorius B turi ry\xc5\xa1\xc4\xaf su tos pa\xc4\x8dios esyb\xc4\x97s C egzemplioriumi, egzemplioriaus A ry\xc5\xa1ys su C egzemplioriumi yra negalimas._NEWLINE_Pav. 22 Netranzityvus ribojimas_NEWLINE_Pavyzd\xc5\xbeiui, jei asmuo A yra asmens B d\xc4\x97d\xc4\x97, tuomet jei asmuo B yra asmens C d\xc4\x97d\xc4\x97, tai asmuo A negali b\xc5\xabti asmens C d\xc4\x97d\xc4\x97 (jeigu Rimas yra Vyto d\xc4\x97d\xc4\x97 (Rimas, Vytas), o Vytas yra Tado d\xc4\x97d\xc4\x97 (Vytas, Tadas), tuomet Rimas negali b\xc5\xabti Tado d\xc4\x97de (Rimas, Tadas))._NEWLINE_Pav. 23 Netranzityvaus ribojimo pavyzdys_NEWLINE_Netranzityvus ribojimas nusako ne refleksyvaus ribojimo egzistavim\xc4\x85.\n_START_SECTION_\nLygyb\xc4\x97s ribojimas\n_START_PARAGRAPH_\nLygyb\xc4\x97s ribojimas nustato s\xc4\x85ry\xc5\xa1\xc4\xaf, kurio ribojam\xc5\xb3 vaidmen\xc5\xb3 ar vaidmen\xc5\xb3 sek\xc5\xb3 populiacija turi b\xc5\xabti tokia pati._NEWLINE_Pav. 24 Lygyb\xc4\x97s ribojimas_NEWLINE_Lygyb\xc4\x97s ribojimas nurodo, jog esyb\xc4\x971 atlieka vaidmen\xc4\xaf s\xc4\x85ry\xc5\xa1yje su esybe2, jeigu tik esyb\xc4\x971 atlieka vaidmen\xc4\xaf s\xc4\x85ry\xc5\xa1yje su esybe3.\n_START_SECTION_\nPoaibio ribojimai\n_START_PARAGRAPH_\nPoaibio ribojimas, kaip ir lygyb\xc4\x97s ribojimas, suvar\xc5\xbeo vaidmens ar vaidmen\xc5\xb3 sekos populiacijos s\xc4\x85ry\xc5\xa1\xc4\xaf su kito vaidmens ar vaidmen\xc5\xb3 sekos populiacija. Naudojama, norint parodyti, jog kiekvienas vaidmens ar vaidmen\xc5\xb3 sekos populiacijos egzempliorius turi b\xc5\xabti \xc4\xaftrauktas kitoje populiacijoje._NEWLINE_Pav. 25 Vaidmen\xc5\xb3 poaibio ribojimas\n_START_SECTION_\nPasikartojimo ribojimai\n_START_PARAGRAPH_\nPasikartojimo ribojimas nusako kiek kart\xc5\xb3 kiekvienas egzempliorius pasitaikys vieno ar daugiau vaidmen\xc5\xb3 populiacijoje. Pasikartojimo ribojimas gali b\xc5\xabti i\xc5\xa1rei\xc5\xa1kiamas kaip specifin\xc4\x97 reik\xc5\xa1m\xc4\x97, reik\xc5\xa1mi\xc5\xb3 intervalas arba ma\xc5\xbeiausia reik\xc5\xa1m\xc4\x97._NEWLINE_Pav. 26 Pasikartojimo arba da\xc5\xbenumo ribojimai\n_START_SECTION_\nKoncepcin\xc4\x97s schemos projektavimo proced\xc5\xabra\n_START_PARAGRAPH_\narba Conceptual Schema Design Procedure, nusako informacijos modeliavimo proces\xc4\x85, modeliuojant ORM._NEWLINE_Koncepcinio modelio sudarymo proced\xc5\xabra susideda i\xc5\xa1 septyni\xc5\xb3 \xc5\xbeingsni\xc5\xb3:_NEWLINE_1) Informacija apie taikom\xc4\x85j\xc4\x85 srit\xc4\xaf transformuojama \xc4\xaf elementariuosius faktus, bei patikrinamas fakt\xc5\xb3 teisingumas;_NEWLINE_2) Faktai perkeliami \xc4\xaf model\xc4\xaf bei patikrinami galimi fakt\xc5\xb3 variantai;_NEWLINE_3) Tikrinami esybi\xc5\xb3 tipai, kurie tur\xc4\x97t\xc5\xb3 b\xc5\xabti apibendrinti, bei pa\xc5\xbeymimi bet kokie aritmetiniai i\xc5\xa1vedimai (angl. Arithmetic derivations);_NEWLINE_4) Pridedami unikalumo apribojimai, per\xc5\xbei\xc5\xabrimi fakto nari\xc5\xb3 skai\xc4\x8diai;_NEWLINE_5) Pridedami privalomo vaidmens apribojimai ir patikrinamos login\xc4\x97s i\xc5\xa1vestys (angl. logical derivations);_NEWLINE_6) Pridedami reik\xc5\xa1m\xc4\x97s, aibi\xc5\xb3 palyginimo (angl. set comparision) bei potipi\xc5\xb3 apribojimai;_NEWLINE_7) Pridedami kiti apribojimai ir atliekamas galutinis patikrinimas.\n_START_SECTION_\nORM modeliavimo priemon\xc4\x97s\n_START_PARAGRAPH_\nNORMA (Neumont ORM Architect) \xe2\x80\x93 priemon\xc4\x97, palaikanti ORM2 notacij\xc4\x85. NORMA yra \xc4\xafskiepis (angl. plug-in) \xc4\xaf MS Visual Studio 2005 platform\xc4\x85._NEWLINE_MS VISIO Enterprise Architects - palaiko ORM modeliavim\xc4\x85.'